Иван Бунин
Не виждаш птици…

Превод от руски: Кирил Кадийски, 2003

chitanka.info

Не виждаш птици. Гнила влага

в болнавия оголен лес.

И няма гъби, но в оврага

дъхти на гъби и до днес.

Степта по-светла е, по-ниска.

Трева изгнила по пръстта.

И под дъжда, не спрял да плиска,

чернеят влажните листа.

В полето — вятър. Сив — простора,

студен и свеж… По цели дни

далече от села и хора

се скитам в тия равнини.

И все на кон, по свойте дири,

дочувам като в тъжен сън

как вятър в двете цеви свири

и пее с монотонен звън.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.